**POZIV ZA MENTORICE IN MENTORJE V CENTRU ROG**

**Pridružite se naši ustvarjalni skupnosti!**

V Centru Rog bo na več kot 1000 m2 devet proizvodnih laboratorijev oziroma delavnic: 3D proizvodni laboratorij s fablabom in reciklirnico, zeleni lab,  lesarska, kovinarska in tekstilna proizvodna delavnica, kulinarični laboratorij s prostorom za show cooking ter delavnice za izdelovanje in oblikovanje stekla, keramike in nakita. Njihov program bo namenjen najširši javnosti – izdelovalcem, urbanim rokodelcem in obrtnikom, oblikovalcem, arhitektom, inženirjem, umetnikom, študentom, dijakom… ljubiteljem in profesionalcem, skratka vsem, ki radi ustvarjajo z rokami, ne glede na svoje znanje in starost.

Center Rog svoja vrata odpira že letošnjo jesen, zato **v svoje vrste vabimo zunanje sodelavke in sodelavce, ki bi se naši ekipi pridružili kot strokovni mentorji oziroma mentorice**.

**Kaj bost počeli?**

 V tej vlogi boste uporabnikom in uporabnicam Centra Rog pomagali razvijati njihove ideje in projekte v času odprtih terminov. Vas zanima, kako bi potekal vaš tipični dan? V popoldanskem času boste podpora na odprtih terminih. Uporabnik, ki je predhodno opravil usposabljanje za npr. laserski rezalnik, si bo preko spletne aplikacije rezerviral\_a stroj in prišel\_a v delavnico, kjer bo lahko z vašo pomočjo izdelal\_a svoj izdelek. Pri tem boste uporabniku\_ci v tehnično podporo, obenem pa boste, če bo to potrebno, imeli vlogo svetovalca ali svetovalke pri sami idejni zasnovi izdelka in njegovi realizaciji. V kolikor boste presodili, da vam kakšnega znanja manjka, se boste v vsakem trenutku po nasvet lahko obrnili tudi na vodjo delavnice ali na druge mentorje in mentorice. Proti večeru boste, v kolikor imate že zelo napredna znaja, vodili usposabljanja za samostojno uporabo strojne opreme ali pa podpirali izvedbo različnih delavnic in tečajev. Včasih boste delali dopoldne, takrat bo čas rezerviran za študentske seminarje in šolske skupine. V tem primeru bo vaša vloga podpora profesorjem pri izvedbi izobraževalnega procesa.

**Zakaj postati zunanja mentorica, mentor v Centru Rog?**

* **Center Rog je** **prostor z najsodobnejšo tehnološko infrastrukturo:** kot mentorica ali mentor boste imeli pri svojem mentoriranju priložnost uporabljati najsodobnejšo opremo in napredne tehnologije od 3D-tiskalnikov in laserskih rezalnikov do CNC-strojev in elektronike. Center Rog je raj za inoviranje in izumljanje!
* **Center Rog spodbuja vključujoče okolje, ki temelji na izmenjavi znanj:** kot mentorica ali mentor boste imeli priložnost sodelovati z različnimi posameznicami in posamezniki, od izkušenih strokovnjakov do navdušenih začetnikov.
* **Center Rog nudi podporo kreativni skupnosti:** vaše mentorstvo lahko prebudi ustvarjalnost in ideje spremeni v oprijemljivo resničnost. S svojim mentorstvom boste uporabnicam in uporabnikom Centra Rog dajali priložnost, da presežejo svoje meje, raziščejo nove možnosti in uresničijo svoje projekte.
* **Center Rog spodbuja profesionalno rast:** kot mentorica ali mentor boste osebno in strokovno rasli. Lahko se boste udeležili različnih usposabljanj za stroje, sodelovali na hands-on delavnicah, spoznavali lokalne in mednarodne ustvarjalce ter raziskali nove možnosti učenja. Skupaj z vami bomo vzpostavili spodbudno okolje, v katerem boste imeli možnost uspevati v svoji vlogi in samozavestno širiti strokovno znanje.

**Koga iščemo?**

Strokovnjake in strokovnjakinje z visoko stopnjo poznavanja strojne opreme ter delovnih procesov, ki so ustvarjalni, dobro razumejo različna tehnološka področja, in jih ob tem veseli tudi učenje drugih in njihovo usmerjanje na kreativni ter inovacijski poti.

Ste specializirani za področje elektronike? Ali morda za lesno obdelavo, digitalne izdelave, varjenja, oblikovanja keramike, kulinarike ali za katero drugo področje, ki je pomembno za naš produkcijski prostor? Vse naštete spretnosti in znanja lahko obogatijo skupnostni prostor Centra Rog.

**Kaj pričakujemo?**

* Znanje na **določenem / izbranem** tehnološkem področju (npr. 3D-tiskanje, lasersko rezanje, elektronika, varjenje itd.) in tehnično pomoč uporabnikom labov,
* dobre komunikacijske spretnosti, sposobnost povezovanja in dela z raznolikimi posamezniki,
* potrpežljivost, empatijo in iskreno željo po pomoči drugim pri njihovem uspehu,
* samoiniciativnost in odgovornost, samostojnost pri mentoriranju,
* skrb za tehnološko opremo in varstvo pri delu,
* odlično upravljanje s časom, saj je urnik fleksibilen in mentoriranje poteka tudi v popoldanskem času,
* sodelovanje in tehnična pomoč pri delavnicah, tečajih, usposabljanjih in drugih izobraževalnih programih,
* kreativno razmišljanje in odlično ustno ter pisno izražanje,

 dobro sodelovanje z vodji labov, tehnično ekipo in drugimi zaposlenimi v Centru Rog.

**Kakšno bo vaše področje mentoriranja? Izberite ga glede na svoje znanje in kompetence!**

* **KUHARSKI LAB IN SHOWROOM /** Kuharski lab ponuja delavnice domače in svetovne kulinarike ter eksperimentalne kuharije. Sem spada tudi »showcooking« prostor, ki je namenjen javnim kuharskim prireditvam, pa tudi zasebnemu najemu.
* **TEKSTILNI LAB /** Omogoča samostojno rabo tekstilnih tehnologij, spodbuja trajnostno oblačilno kulturo in je izložbeno okno lokalne modne produkcije.
* **RECIKLIRNICA /** Je zadnja postaja proizvodnih procesov drugih laboratorijev – ostanki materialov tu dobijo novo uporabnost.
* **3D LAB /** Je prostor izobraževanj in samostojne rabe 3D-tiskalnikov, skenerjev, laserskih rezalnikov in rezkarjev.
* **ELEKTRO LAB /** Spodbuja izdelavo pametnih predmetov, ponuja pa tudi osnovna izobraževanja na področju elektronike in programiranja.
* **LESARSKI LAB  /** Je mizarska delavnica, kjer lahko žagate, brusite, vrtate in režete ter izdelate stvari po lastnih zamislih in okusu – od pručke do čolna.
* **KOVINARSKI LAB /** Je robustnejši brat lesarskega laba in omogoča obdelavo različnih kovin s stružnicami, vrtalnimi stroji, varilnimi aparati ipd.
* **ZELENI LAB  /** Je prostor inovacij za vse, ki jih zanima razvoj trajnostnih materialov in tehnologij, s prostorom za gojenje micelijev in izhodom na učni vrtiček.
* **STEKLARSKO-KERAMIČARSKI LAB /** Ponuja izobraževanja in tehnologije za oblikovanje keramičnih in steklenih izdelkov.
* **LAB ZA IZDELAVO NAKITA /** Je prostor izobraževanja in tehnologije za oblikovanje nakita in drugih unikatnih izdelkov.

**In kakšne »mašine« bodo v labih?**

[Tukaj](https://center-rog.si/sl/prostor/labi/) si lahko ogledate seznam strojne tehnološke opreme in orodij.

**Vas zanima, kako postati del naše mentorske ekipe? Želimo vas spoznati!**

Če smo vas s svojo ponudbo navdušili in ste se prepoznali v vlogi zunanje mentorice ali mentorja Centra Rog, vas vabimo, da se nam predstavite.

**Za začetek izpolnite spletni obrazec, ki se nahaja** [**tukaj**](https://form.jotform.com/231584076355056) **in preko katerega oddate:**

1. Življenjepis ali CV, ki opisuje vaše relevantne izkušnje in tehnološko znanje

(**največ ena stran** kot priponka v obliki PDF in velikosti do 1MB).

1. Portfelj vaših preteklih projektov (do tri strani kot priponka v obliki PDF in velikosti do 3MB).
2. Opredelitev, v katerem labu bi želeli delati. Navedite tudi, ali vas zanima/imate določena znanja pri delu v drugih delavnicah.
3. Samoocenitev in predstavitev vašega tehnološkega znanja.
4. Opredelitev, koliko ur na teden lahko namenite sodelovanju s Centrom Rog.

Po prejetju prijave vas bomo povabili na srečanje z vodji posamičnih proizvodnih labov in s praktičnim preizkusov vašega znanja.

Poziv bo odprt do 10.avgust 2023.

Spodbujamo zgodnje prijave, saj bomo kandidate sprejemali do zapolnitve mest. Zunanje mentorice in mentorji bodo z delom pričeli v jesenskih mesecih. Sodelovanje bomo sklenili na podlagi skupnega interesa v obliki enoletne pogodbe o sodelovanju. Predpogoj je, da imate urejen status (s.p., samozaposlen/a v kulturi, d.o.o., zasebni zavod, društvo, zadruga, status študenta/absolventski status).

Pridružite se nam v Centru Rog in prispevajte k razcvetu kreativnosti in inovacij. Skupaj lahko oblikujemo prihodnost urbane ustvarjalnosti!

Ekipa Centra Rog